                                                                                                                      N A C R T
[bookmark: _GoBack]U predlogu u preambuli dodati saglasnost Ministarstva kad je dobijemo
Na osnovu člana 74, stav 2 Zakona o izgradnji objekata (“Službeni list Crne Gore” broj 19/25, 92/25 i 160/25), člana 38 Zakona o lokalnoj samoupravi (“Službeni list Crne Gore” broj 2/18, 34/19, 38/20, 50/22, 84/22, 81/25 i 98/25) i člana 36 Statuta Opštine Kotor ("Službeni list Crne Gore – opštinski propisi" broj 37/19), Skupština Opštine Kotor, na sjednici održanoj dana __________2026.godine donosi
ODLUKU
o postavljanju odnosno građenju i uklanjanju pomoćnih objekata na teritoriji Opštine Kotor

I OPŠTE ODREDBE

Član 1
Ovom Odlukom propisuju se bliži uslovi, način postavljanja i uklanjanja pomoćnih objekata, u skladu sa članom 74 stav 2 Zakona o izgradnji objekata.
Pomoćni objekti postavljaju se odnosno grade u skladu sa važećim planskim dokumentom, ovom Odlukom, posebnim propisima i pravilima struke.

Član 2

Pomoćnim objektima smatraju se objekti koji su u funkciji glavnog objekta ili u funkciji obavljanja pomoćnih aktivnosti investitora, a grade se na istoj ili susjednoj urbanističkoj parceli ili lokaciji.

Izuzetno ograde, ogradni zidovi, potporni zidovi i ekonomski objekti na poljoprivrednom gazdinstvu mogu se postavljati odnosno graditi iako na urbanističkoj odnosno katastarskoj parceli nije izgrađen objekat pod uslovima propisanim ovom odlukom.

Glavni objekat u čijoj se funkciji gradi odnosno postavlja pomoćni objekat mora biti izgrađen u skladu sa zakonom.


II VRSTE POMOĆNIH OBJEKATA

Član 3

Pomoćnim objektima smatraju se:

Tip 1 - pomoćni objekti koji služe korišćenju stambenog odnosno poslovnog objekta (garaže, portirnice, objekti za radnike obezbjeđenja, bazeni, potporni zidovi, objekti za naplatu, pergole, info-pultovi, ostave i slični objekti koji nisu u sklopu osnovnog objekta, spratnosti jedne nadzemne etaže i bruto površine do 30m2, ograde, bunari, ograde, plinski sistemi, gasne stanice i podstanice za atmosferske gasove i ugljen-dioksid namijenjene za industriju, medicinu i upotrebu u prehrani ukupne zapremine punih i praznih prenosnih posuda pod pritiskom do 2m3 za kriogene tečne gasove, odnosno do 0,6m3 za komprimovane ili tečne gasove pod pritiskom, objekti u funkciji grijanja odnosno hlađenja, elektronske bežične pristupne tačke kratkog dometa i slični objekti)

Tip 2 - pristupne rampe, liftovi i slični objekti za pristup i kretanje lica smanjene pokretljivosti i lica sa invaliditetom;

Tip 3 - ekonomski objekti na poljoprivrednom gazdinstvu (objekti za gajenje životinja, prateći objekti za gajenje životinja, objekti za skladištenje stočne hrane, objekti za smještaj poljoprivredne mehanizacije, alata i oruđa, objekti za skladištenje poljoprivrednih proizvoda, objekti za preradu poljoprivrednih proizvoda na gazdinstvu, plastenici i drugi slični objekti bruto površine do 100m2);

Tip 4 - pomoćni objekti u funkciji zaštite i valorizacije nepokretnih kulturnih dobara (zaštitne konstrukcije, centri za posjetioce, info-pultovi, prostori za prezentacije) spratnosti jedne nadzemne etaže i bruto površine 50m2;

Tip 5 - pomoćni objekti uređenja javnih zelenih površina odnosno terena (ograde, ogradni zidovi, bunari, fontane, česme, urbani mobilijar, pergole slobodnostojeće ili sa zgradom konstruktivno vezane do 20m², osvjetljenja, urbane bašte, bazeni, nadstrešnice, potporni zidovi i slični objekti).

III USLOVI ZA POSTAVLJANJE ODNOSNO GRAĐENJE POMOĆNIH OBJEKATA

Član 4

Na jednoj urbanističkoj parceli odnosno lokaciji za gradnju dozvoljeno je postavljanje odnosno građenje pomoćnih objekata u skladu sa smjernicama za oblikovanje i materijalizaciju koje su propisane planskim dokumentom. 
Nije dozvoljena prenamjena pomoćnog objekta u stambeni ili poslovni objekat.

Član 5

Pomoćni objekat postavlja se odnosno gradi u granicama urbanističke parcele u skladu sa planskim dokumentom, odnosno u granicama lokacije za gradnju ukoliko nije potrebno donijeti plan detaljne razrade, a prema smjernicama Prostornog urbanističkog plana (u daljem tekstu PUP-a). 

Ukoliko se pomoćni objekat postavlja odnosno gradi na prostoru za koji ne postoji plan detaljne razrade, dozvoljena je izgradnja shodno smjernicama PUP-a ili ako planom detaljne razrade za isti nisu utvrđeni uslovi postavljanja odnosno građenja, uslovi se određuju odredbama ove Odluke.

Planski parametri u smislu zauzetosti i izgrađenosti urbanističke parcele, odnosno lokacije za izgradnju, primjenjuju se samo za pomoćne objekte tipa 1, 3 i 4 koji su spratnosti jedne nadzemne etaže.

U zoni Morskog dobra mogu se postavljati odnosno graditi isključivo pomoćni objekti kao što su potporni zidovi i ograde, ako drugačije nije propisano planskim dokumentom.

Član 6

Nadzemni i podzemni pomoćni objekti se postavljaju odnosno grade u granicama urbanističke parcele, odnosno lokacije za gradnju, na udaljenosti propisanoj važećim planskim dokumentom.

Izuzetno od stava 1 ovog člana, pomoćni objekat, osim ograde i ogradnog zida se može graditi uz granicu urbanističke parcele tj. lokacije za gradnju, po prethodno pribavljenoj saglasnosti vlasnika susjedne urbanističke odnosno katastarske parcele.

Član 7

Pomoćni objekti iz člana 3, tačka 1 mogu biti maksimalne spratnosti prizemlje (P), a ukoliko je teren u nagibu spratnosti suteren (S).

Maksimalna dozvoljena bruto razvijena građevinska površina (BRGP) pomoćnog objekta iz stava 1 ovog člana može biti do 30m2. 

Maksimalna dozvoljena bruto razvijena građevinska površina (BRGP) pomoćnog objekta u funkciji poljoprivrede (garaža, koševa, ambara, ostava, nadstrešnica i sl.) je 100m2.

Maksimalna dozvoljena bruto razvijena građevinska površina (BRGP) pomoćnog objekta u funkciji zaštite i valorizacije nepokretnih kulturnih dobara (zaštitne konstrukcije, centri za posjetioce, info-pultovi, prostori za prezentacije) može biti do 50m2.

Otvoreni (nenatkriveni) bazeni sa pripadajućom plažnom površinom, kao i tehničke prostorije bazena ne ulaze u ukupni BRGP kompleksa, ali se uračunavaju u indeks zauzetosti urbanističke parcele odnosno lokacije za gradnju. Maksimalni indeks zauzetosti vodene površine bazena iznosi 0,1 od površine lokacije za gradnju.

Član 8
Ograda može biti zidana, polutransparentna, transparentna ili zelena. Ograda po svojoj funkciji ne zadržava zemlju i ne preuzima pritisak tla.
Ograda prema javnoj površini postavlja se u skladu sa regulacionom linijom I uslovima planskog dokumenta. 
Ako planskim dokumentom nije drugačije određeno:
· ukupna visina ograde prema susjednoj parceli može biti najviše 1,40 m;
· puni odnosno zidani dio ograde može biti maksimalne visine 0,60 m od kote trotoara;
· iznad punog dijela može se izvesti transparentni dio do ukupne visine od 1,40 m;
· ograda na uglovima saobraćajnica mora obezbijediti potrebnu preglednost;
· kapije i vrata ne mogu se otvarati preko regulacione linije.
Prema susjednoj parceli ograda se, ako planskim dokumentom nije drugačije određeno, može postaviti neposredno uz granicu parcele bez saglasnosti susjeda pod uslovom da:
· se svi konstruktivni elementi, temelji, stubovi i drugi dijelovi ograde nalaze u granicama parcele investitora;
· ograda ne ugrožava susjednu parcelu niti mijenja prirodno oticanje atmosferskih voda.
Ograda postavljena na samoj granici između dvije parcele, smatra se zajedničkom ogradom u smislu propisa kojima se uređuju svojinsko-pravni odnosi. Za postavljanje nove zajedničke ograde potrebna je pisana saglasnost vlasnika susjednih parcela.
Član 9
Ogradnim zidom smatra se zidana ili druga masivna konstrukcija čija je osnovna funkcija ograđivanje i fizičko razdvajanje parcela, ali koja nema funkciju zadržavanja tla.
Ogradni zid prema susjednoj parceli može se izgraditi neposredno uz granicu parcele bez saglasnosti susjeda ako:
· je cijela konstrukcija, uključujući temelj, na parceli investitora;
· visina zida, računajući od kote terena na strani sa koje se zid sagledava, nije veća od 1,00 m;
· zid ne mijenja režim atmosferskih voda;
· ne ugrožava stabilnost susjednog zemljišta.

Član 10
Potpornim zidom smatra se građevinska konstrukcija čija je osnovna funkcija da prihvati i zadrži pritisak tla, savlada odnosno obezbijedi visinsku razliku terena, spriječi obrušavanje, klizanje ili nestabilnost zemljišta ili obezbijedi stabilnost terena.
Ako zid istovremeno služi za ograđivanje i zadržavanje zemlje, smatra se potpornim zidom.
Za potporni zid koji se postavlja van građevinske linije propisane planskim dokumentom, potrebna je pisana saglasnost vlasnika susjedne parcele, uz odgovarajuću tehničku dokumentaciju kojom se dokazuju mehanička otpornost i stabilnost zida i uticaj na susjedno zemljište.
Potporni zidovi mogu biti visine najviše do 2,0 m. Kod definisanja kaskada, visina pojedinačnog potpornog zida ne može biti manja od 0,6 m niti veća od 2,0 m. Potporni zidovi visine 2,0 m obavezno se ozelenjavaju. Prema javnoj površini potporni zid mora biti estetski obrađen ili obložen kamenom. Na potpornom zidu moraju biti ostavljene barbakane.

Na području uže zone zaštićene kulturno-istorijske cjeline UNESCO, visina potpornog zida može biti najviše 1,0 m. Izuzetno, kada to zahtijevaju terenski uslovi, a pod uslovom da se ne narušava prirodni izgled ambijenta, podzid se može izvesti kaskadno, sa horizontalnim pomakom od najmanje 2,0 m i visinom pojedinačne kaskade do 2,0 m, pri čemu se prostori između kaskada ozelenjavaju.
Visina potpornog zida računa se:
· na ravnom terenu – od niže kote konačno uređenog terena do gornje kote zida;
· na terenu u nagibu – prema stvarnoj visinskoj razlici koju zid savladava;
· kod kaskadnih zidova – za svaki pojedinačni zid, uz obavezno sagledavanje ukupnog uticaja svih kaskada na stabilnost terena.
Nije dozvoljeno oblikovanjem terena, nasipanjem zemlje ili postavljanjem druge konstrukcije iznad zida prikrivati stvarnu visinu potpornog zida.
Kod izgradnje potpornog zida obavezno je:
· obezbijediti odvodnju iza zida;
· spriječiti nekontrolisano izlivanje vode prema susjednoj parceli;
· obezbijediti stabilnost zida i susjednog terena;
· koristiti materijale i način obrade primjeren ambijentu;
· u zaštićenim i ambijentalno vrijednim područjima, kada je to propisano, zid izvesti u kamenu ili sa kamenom oblogom;
· očuvati postojeće suvomeđe i tradicionalne podzide gdje predstavljaju element kulturnog pejzaža.

Član 11

Materijalizacija pomoćnih objekata treba da bude usklađena sa ambijentom, a posebno u obuhvatu zaštićenog područja uz obavezu pribavljanja konzervatorskih uslova nadležnog organa, a sve u skladu sa važećim planskim dokumentom i to za sledeće objekte:
- garaže
- bazene
- ostave (koje nisu u sklopu osnovnog objekta) i ljetnje kuhinje
- ekonomske objekte na poljoprivrednom gazdinstvu isključivo za užu zaštićenu zonu područja Kotora.
- pomoćni objekti u funkciji zaštite i valorizacije nepokretnih kulturnih dobara.




IV POSTUPAK ZA POSTAVLJANJE ODNOSNO GRAĐENJE POMOĆNIH OBJEKATA

Član 12

Organ lokalne uprave nadležan za poslove uređenja prostora i izgradnje objekata izdaje urbanističko-tehničke uslove za postavljanje odnosno građenje pomoćnog objekta.

Prilikom podnošenja zahtjeva za ekonomske objekte na poljoprivrednom gazdinstvu potrebno je dostaviti rješenje o registraciji poljoprivrednog gazdinstva ili drugu relevantnu dokumentaciju, kojom se potvrđuje da se podnosilac zahtjeva bavi poljoprivrednom proizvodnjom.

Uslovi za postavljanje odnosno građenje pomoćnog objekta izdaju se u roku od dvadeset dana od dana podnošenja zahtjeva, osim za pomoćne objekte za koje je neophodno pribavljanje konzervatorskih uslova nadležnog organa.

Uslove koje prema posebnim propisima izdaju nadležni organi i druga pravna lica, a koji su neophodni za izradu tehničke dokumentacije, organ lokalne uprave pribavlja po službenoj dužnosti od nadležnih organa i pravnih lica bez naknade.

Ako nadležni organi odnosno pravna lica ne dostave uslove iz stava 5 ovog člana u roku od deset dana od dana prijema zahtjeva za njihovo dostavljanje, smatraće se da su saglasni sa uslovima utvrđenim na osnovu ove Odluke.

Zahtjev za izdavanje uslova i uslovi izdati u pisanoj formi objavljuju se na sajtu organa lokalne uprave u roku od sedam dana od dana podnošenja zahtjeva odnosno od dana izdavanja uslova.

Član 13

Tehničku dokumentaciju za postavljanje, odnosno građenje pomoćnog objekta izrađuje privredno društvo, pravno lice, odnosno preduzetnik koji ispunjava uslove propisane Zakonom o izgradnji objekata za obavljanje djelatnosti izrade tehničke dokumentacije.

Tehnička dokumentacija izrađuje se u skladu sa uslovima izdatim na osnovu ove Odluke, važećim planskim dokumentom, posebnim propisima i pravilima struke.

Tehnička dokumentacija za pomoćne objekte izrađuje se na nivou idejnog rješenja, odnosno glavnog projekta, u zavisnosti od vrste, namjene i složenosti pomoćnog objekta.

Glavni projekat izrađuje se za pomoćne objekte koji imaju složene konstruktivne elemente, instalacije ili mogu uticati na stabilnost terena i bezbjednost korišćenja, a naročito za garaže, ostave, ljetnje kuhinje, bazene, potporne zidove, ekonomske objekte na poljoprivrednom gazdinstvu, objekte grijanja i hlađenja, gasne stanice i druge pomoćne objekte iste ili slične složenosti.

Idejno rješenje izrađuje se za pomoćne objekte manjeg obima koji nemaju složene konstruktivne elemente i instalacije, kao što su ograde, pergole, urbani mobilijar, objekti rasvjete, česme, bunari, urbane bašte i drugi slični objekti.
Izuzetno od stava 3 ovog člana, tehničku dokumentaciju za postavljanje pomoćnog objekta koji se postavlja kao gotov proizvod, odnosno proizvod fabričke proizvodnje, čini tipski projekat dobijen od proizvođača.
U užoj zaštićenoj zoni područja Kotora pomoćni objekti moraju biti usklađeni sa tradicionalnom arhitekturom, kulturnim pejzažem, vizurama, suvomeđama, terasama, postojećim kvalitetnim zelenilom i drugim vrijednostima prostora.

Član 14

Pomoćni objekat se postavlja odnosno gradi na osnovu odobrenja nadležnog organa lokalne uprave za poslove uređenja prostora i izgradnju objekata. 

Odobrenje iz stava 1 ovog člana izdaje se na osnovu sledeće dokumentacije:
1) dokaza o pravu svojine, odnosno drugom pravu na građevinskom zemljištu;
2) uslova za postavljanje odnosno građenje pomoćnog objekta; 
3) tehničke dokumentacije urađene u skladu sa ovom odlukom izrađene u četiri primjerka u zaštićenoj digitalnoj fomi; 
4) dokaza o pravu svojine za objekat čijem korišćenju služi pomoćni objekat, koji mora biti katastarski razrađen po posebnim djelovima i bez upisanih tereta "nema konačni izvještaj o stručnom nadzoru", ili "nema upotrebnu dozvolu" ili "nema prijavu građenja" ili "izgrađen bez građevinske dozvole", osim za ograde i potporne zidove;
5) saglasnost Glavnog gradskog arhitekte za objekte za koje je, u skladu sa Zakonom, propisana obaveza njenog pribavljanja;
6) saglasnosti, mišljenja i drugih dokaza utvrđenih posebnim propisima.

Odobrenje iz stava 1 ovog člana izdaje se rješenjem u roku od 60 (šezdeset) dana od dana podnošenja zahtjeva, ukoliko su ispunjeni svi uslovi propisani ovom Odlukom.

Prijavu i dokumentaciju iz stava 1 ovog člana, investitor je dužan da podnese nadležnom inspekcijskom organu lokalne uprave u roku od petnaest dana prije početka postavljanja odnosno građenja pomoćnog objekta.

Zahtjev za izdavanje odobrenja i odobrenje objavljuju se na sajtu organa lokalne uprave, u roku od sedam dana od dana podnošenja zahtjeva odnosno izdavanja.

Član 15

Investitoru prestaje pravo građenja po izdatom odobrenju, ukoliko ne započne izgradnju objekta u roku od 6 (šest) mjeseci od dana izdavanja istog, odnosno ukoliko ne završi radove na izgradnji objekta u roku od 1 (jedne) godine od dana pravosnažnosti odobrenja.



V USLOVI ZA UKLANJANJE POMOĆNIH OBJEKATA

Član 16

Komunalni inspektor provjerava:

1) da li je za postavljanje odnosno građenje pomoćnog objekta podnijeta prijava odnosno odobrenje nadležnog organa i dokumentacija iz članova 13 i 14 ove Odluke;

2) da li je tehnička dokumentacija za pomoćne objekte izrađena u skladu sa urbanističko-tehničkim uslovima i/ili da li se pomoćni objekat postavlja odnosno gradi u skladu sa tehničkom dokumentacijom.


Član 17

U slučaju kada se u postupku inspekcijskog nadzora utvrdi da je postupljeno suprotno odredbama ove odluke komunalni inspektor dužan je da:

- zabrani postavljanje odnosno građenje pomoćnog objekta koji se postavlja odnosno gradi bez prijave odnosno odobrenja nadležnog organa i dokumentacije iz članova 13 i 14 ove Odluke;
- zabrani postavljanje odnosno građenje pomoćnog objekta koji se postavlja odnosno gradi suprotno tehničkoj dokumentaciji i/ili urbanističko-tehničkim uslovima;
- naredi rušenje odnosno uklanjanje pomoćnog objekta koji je postavljen odnosno izgrađen suprotno tehničkoj dokumentaciji i/ili urbanističko-tehničkim uslovima i/ili vraćanje prostora u prvobitno stanje:
- naredi investitoru odnosno vlasniku objekta rušenje odnosno uklanjanje pomoćnog objekta i/ili vraćanje prostora u prvobitno stanje ako se postavlja odnosno gradi ili je postavljen odnosno izgrađen i pored zabrane iz. tač. 1 i 2 ovog člana.

Upravna mjera iz stava 1 tač. 1, 2 ovog člana sprovodi se pečaćenjem, tako što će se na vidno mjesto na kome se gradi odnosno postavlja pomoćni objekat istaći obavještenje.

Član 18

Rješenjem o rušenju odnosno uklanjanju objekta iz člana 17 ove Odluke, komunalni inspektor određuje da li je prije rušenja odnosno uklanjanja objekta potrebno uraditi elaborat rušenja odnosno uklanjanja objekta.

Subjekat nadzora kome je naloženo rušenje odnosno uklanjanje objekta, dužan je da ukloni stvari iz objekta koji je predmet izvršenja u roku koji mu je tim rješenjem određen.

Ukoliko subjekt nadzora ne postupi u smislu stava 2 ovog člana, smatraće se da je napustio posjed stvari koje nije uklonio i nema pravo na naknadu štete.

Na obavezu iz stava 2 ovog člana komunalni inspektor ukazuje subjektu nadzora u rješenju o rušenju.

VI NADZOR

Član 19

Nadzor nad sprovođenjem ove Odluke vrši organ nadležan za poslove uređenja prostora i izgradnje objekata.


Član 20

Inspekcijski nadzor nad sprovođenjem ove Odluke vrši Komunalna policija i Služba za inspekcijske poslove Opštine Kotor.

VII KAZNENE ODREDBE

Član 21

Novčanom kaznom u iznosu od 5.000 eura do 10.000 eura kazniće se za prekršaj pravno lice ako:

1) u roku od 15 dana prije početka postavljanja, ne podnese prijavu i dokumentaciju iz člana 14 ove Odluke nadležnom inspekcijskom organu (član 14 stav 2);

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 500 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom u iznosu od 1.000 do 3.000 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 500 do 1.000 eura.


VIII ZAVRŠNE ODREDBE

Član 22

Svi postupci koji su započeti do dana stupanja na snagu ove Odluke, završiće se po odredbama ove Odluke, ukoliko je to povoljnije za stranku.

Član 23

Ova Odluka stupa od dana objavljivanja u "Službenom listu CG-opštinski propisi". 
Ovom Odlukom prestaje da važi Odluka o postavljanju odnosno građenju i uklanjanju pomoćnih objekata na teritoriji Opštine Kotor (“Sl. list CG-opštinski propisi”, broj 65/22).
O b r a z l o ž e nj e

Pravni osnov
Pravni osnov za donošenje Odluke o postavljanju odnosno građenju i uklanjanju pomoćnih objekata na teritoriji Opštine Kotor sadržan je u članu 74 stav 2 Zakona o izgradnji objekata („Službeni list Crne Gore“, br. 19/25, 92/25 i 160/25), kojim je propisano da jedinica lokalne samouprave uređuje vrste pomoćnih objekata, kao i uslove i postupak za njihovo postavljanje, građenje i uklanjanje, kao i u članu 38 Zakona o lokalnoj samoupravi (“Službeni list Crne Gore” broj 2/18, 34/19, 38/20, 50/22, 84/22, 81/25 i 98/25) i članu 36 Statuta Opštine Kotor ("Službeni list Crne Gore – opštinski propisi" broj 37/19), kojima je propisana nadležnost Skupštine opštine za donošenje opštih akata.
Razlozi za donošenje Odluke
Donošenje ove Odluke uslovljeno je potrebom sprovođenja Zakona o izgradnji objekata, kojim je propisana obaveza jedinica lokalne samouprave da svojim aktom bliže urede pitanja koja se odnose na pomoćne objekte.
Važećim zakonskim rješenjima utvrđen je novi pravni okvir za postavljanje i građenje pomoćnih objekata, zbog čega je potrebno donijeti opštinski propis kojim će se precizno urediti vrste pomoćnih objekata, uslovi njihove izgradnje, postupak izdavanja urbanističko-tehničkih uslova, sadržaj tehničke dokumentacije, način prijave građenja, kao i nadležnost organa lokalne uprave u ovim postupcima.
Predloženom odlukom stvaraju se uslovi za jednoobraznu primjenu zakona na teritoriji Opštine Kotor, obezbjeđuje pravna sigurnost investitora, efikasnije vođenje upravnih postupaka i unapređuje zaštita prostora kroz jasno definisane urbanističke i tehničke uslove za postavljanje i građenje pomoćnih objekata.
Posebna pažnja posvećena je očuvanju kulturno-istorijskih vrijednosti i prostora pod zaštitom, imajući u vidu specifičnosti područja Opštine Kotor koje je pod posebnim režimom zaštite, propisivanjem obaveze usklađivanja materijalizacije pomoćnih objekata sa ambijentalnim vrijednostima i pribavljanja konzervatorskih uslova u slučajevima propisanim ovom odlukom.
Odlukom se takođe uređuju pitanja udaljenosti pomoćnih objekata od granica parcela, njihovih maksimalnih gabarita, mogućnosti građenja ekonomskih objekata na poljoprivrednim gazdinstvima, kao i uslovi za postavljanje ograda, bazena i drugih pomoćnih objekata, čime se obezbjeđuje plansko uređenje prostora i zaštita prava vlasnika susjednih nepokretnosti.
Odlukom su definisane vrste pomoćnih objekata, uslovi za njihovo postavljanje odnosno građenje, način izdavanja urbanističko-tehničkih uslova, sadržaj tehničke dokumentacije, postupak prijave građenja, nadležnost organa lokalne uprave, kao i nadzor nad sprovođenjem Odluke i uslovi za uklanjanje pomoćnih objekata, u skladu sa odredbama Zakona o izgradnji objekata.
Polazeći od navedenog, predlaže se Skupštini Opštine Kotor da donese Odluku o postavljanju odnosno građenju i uklanjanju pomoćnih objekata na teritoriji Opštine Kotor.

